ভোটার তালিকায় বড়সড় গড়মিল! দুশ্চিন্তায় দিন কাটাচ্ছে গোটা গ্রাম

পূর্ব বর্ধমান: এসআইআর–এর মাঝেই উধাও 2002 সালের ভোটার তালিকা, দুশ্চিন্তায় বেলগাছি বুথের ৯৪৬ ভোটার। ঘটনাটি পূর্বস্থলীর কালেখাতলা এক নম্বর গ্রামপঞ্চায়েতের বেলগাছি গ্রামের।

বিশেষ নিবিড় সংযোজন বা এসআইআর চলাকালীন ভোটার তালিকা নিয়ে বড়সড় অনিয়ম সামনে আসায় ব্যাপক উত্তেজনা ছড়াল পূর্ব বর্ধমানের, কালনা মহকুমার পূর্বস্থলী কালেখাতলা ১ নম্বর পঞ্চায়েতের বেলগাছি গ্রামের ২৪৯ নম্বর বুথে। বুথের ২০০২ সালের ভোটার তালিকা পুরোপুরি উধাও, যা নেই ব্লক দপ্তরে, নেই মহকুমা প্রশাসনের কাছেও— এমনকি নির্বাচন কমিশনের ওয়েবসাইটেও নেই ওই বুথের ভোটার তথ্য। ফলে উদ্বেগে দিন কাটছে বুথের ৯৪৬ জন ভোটারের।

আরও পড়ুন: নিঃসঙ্গতা কাটাতে দ্বিতীয় বিয়ে জন বার্লার! জানুন তাঁর স্ত্রীর পরিচয়

রাজ্যের পাওয়া খবরে অনুয়ায়ী, এলাকার অন্য বুথগুলির ২০০২ সালের ভোটার তালিকা মিললেও, বেলগাছি ২৪৯ নম্বর বুথের তালিকাই একমাত্র নিখোঁজ। অথচ BLO ইতিমধ্যেই বাড়ি বাড়ি গিয়ে ইনিউমারেশন ফর্ম পৌঁছে দিয়েছেন। কিন্তু ফর্ম পূরণ করতে গিয়েই বিপাকে পড়েছেন ভোটাররা। কারণ SIR নীতিমালা অনুযায়ী এই ফর্মের কিছু গুরুত্বপূর্ণ তথ্য ২০০২ সালের ভোটার তালিকা দেখে পূরণ করতে হয়। তালিকা না থাকায় ফর্ম জমা দেওয়াই সম্ভব হচ্ছে না।

“তালিকা মিসিং হয়েছে, শীঘ্রই আপলোড হবে”, আশ্বাস মহকুমা শাসকের। কালনা মহকুমা শাসক আরও জানিয়েছেন, “কোনো কারণে তালিকাটি মিসিং হয়ে গেছে। বিষয়টি দেখা হচ্ছে। শিগগিরই আপলোড করা হবে।” তবে ঠিক কবে সেই তালিকা মিলবে, তা স্পষ্ট নয়। প্রশাসনের এই অনিশ্চয়তাই এলাকায় অস্বস্তি বাড়াচ্ছে।

ঘটনাকে ঘিরে রাজনৈতিক মহলও সক্রিয়। বিজেপির অভিযোগ, “২০০২ সালের তালিকা না থাকলে কেউ ফর্ম জমা দিতে পারবে না। ভোটারদের অসুবিধায় ফেলে SIR প্রক্রিয়াকে ইচ্ছাকৃতভাবে জটিল করা হচ্ছে।” অন্যদিকে তৃণমূল সরাসরি নির্বাচন কমিশনকেই দায়ী করছে, তাদের দাবি, “এটা পরিষ্কার প্রশাসনিক গাফিলতি। কমিশনের অব্যবস্থা না থাকলে এমন ঘটনা ঘটত না। “ফর্ম বিলি করার পরই সমস্যা ধরা পড়ে। ২০০২ সালের তালিকা পাওয়া যায়নি। তাই ভোটারদের আপাতত ফর্ম পূরণের কাজ বন্ধ রাখতে বলা হয়েছে।”

বেলগাছি বুথের বাসিন্দাদের বক্তব্য, “ফর্ম হাতে পেয়েছি, কিন্তু পূরণ করতে পারছি না। ব্লক থেকে জেলা দফতর—সব জায়গায় খোঁজ করেও লাভ হয়নি। তালিকা না পেলে ফর্ম জমা দেব কীভাবে?” SIR প্রক্রিয়ার মাঝে এমন ঘটনা সামনে আসায় প্রশাসনের ভূমিকা নিয়ে বড় প্রশ্ন উঠেছে। ২০০২ সালের তালিকা নিখোঁজ হওয়ায় কেবল কাজই থমকে যায়নি, ভোটারদের মধ্যে তৈরি হয়েছে চরম উৎকণ্ঠা। আটকে থাকা তালিকা আসলে কোথায় গেল এবং কবে তা ভোটারদের হাতে পৌঁছাবে। এখন এই প্রশ্নই ঘুরে বেরাচ্ছে এলাকাবাসীদের মনে।