এসআইআর সার্ভেকে কেন্দ্র করে তৃণমূল-বিজেপি সংঘর্ষ, দেখুন কী অবস্থা?

বাঁকুড়া: এসআইআর-র সার্ভেকে কেন্দ্র করে তৃণমূল-বিজেপি সংঘর্ষ। এরপরই বুধবার রাতে বিজেপি নেতার বাড়ি ভাঙচুরের ঘটনা। ঘটনায় সরাসরি অভিযোগের তির তৃণমূল জেলা সভাপতির বিরুদ্ধে।

শুরু হয়ে গিয়েছে মূল পর্বের এসআইআর পর্ব। ট্রেনিং শেষে এবার বাড়ি বাড়ি যেতে শুরু করেছেন বিএলও-রা। আর এই পর্বের উঠে আসছে গুচ্ছ গুচ্ছ অভিযোগ। কোথাও অভিযোগ, খোদ বিএলও-ই তৃণমূল কর্মী। কোথাও আবার অভিযোগ, অনুমোদন ছাড়াই বিএলও-র সঙ্গে বিএলও হিসাবে ঘুরছেন তৃণমূল কর্মীরা। এরইমধ্যে এবার বিস্ফোরক অভিযোগ উঠছে বাঁকুড়ায়। জানা গিয়েছে, ঘটনার সূত্রপাত বুধবার। বাঁকুড়া জেলার পাত্রসায় ব্লকের ২১৩ নম্বর বুথ অর্থাৎ হামিরপুর গ্রাম পঞ্চায়েতের রামনগর বুথের ঘটনা। বুধবার বিএলও সাধারণ মানুষের বাড়িতে বাড়িতে এনুমারেশন ফ্রম দিতে যায়। সেখানে তৃণমূল ও বিজেপির দুই দলের বিএলএ উপস্থিত ছিল। সেখানেই অভিযোগ তৃণমূলের বিএলএ২ ও বিজেপির বিএলএ২-র মধ্যে সংঘর্ষ শুরু হয়। তাই নিয়ে দুই পক্ষের মধ্যে দিনভর চাপানোতর চলে।

আরও পড়ুন: নবদ্বীপে সুকান্ত মজুমদারের কনভয়ে হামলা, আহত ২ বিজেপিকর্মী

এরপর সেদিন রাতেই সোনামুখী মন্ডল ৪-র যুব মোর্চার সভাপতি অনুপ ঘোষ ও তার কর্মী সমর্থকদের নিয়ে রামনগরে দিকে যেতে দেখা যায়। অভিযোগ, সেখানে তৃণমূল কর্মী সমর্থকদের সঙ্গে বিজেপির যুব মোর্চা সভাপতি সহ তাদের কর্মী সমর্থকদের ব্যাপক বচসা হয়। আহত হয় দুপক্ষের বেশ কয়েকজন। ঘটনার খবর পেয়ে সোনামুখী বিজেপি মন্ডল ৪-র সভাপতি অনুপ ঘোষ গেলে তাকেও মারধর করা হয় বলে অভিযোগ।

অভিযোগ, এই ঘটনার পরিপ্রেক্ষিতে বুধবার রাতেই বিষ্ণুপুর সাংগঠনিক জেলা তৃণমূল কংগ্রেসের সভাপতি সুব্রত দত্ত তার দলবল নিয়ে পাত্রসায়ের থানার হাট কৃষ্ণনগরে বিজেপির যুব মোর্চার সভাপতি স্বরূপ ঘোষের বাড়িতে চড়া হয়। সেখানে স্বরূপ ঘোষকে না পেয়ে তার বাড়িতে ব্যাপক ভাঙচুর চালায় তৃণমূল। মোটরবাইক থেকে বাড়ির ভিতরে ঢুকে চলে ভাঙচুর। এমনকি, ফোন করে যুব মোর্চার সভাপতিকে হুমকি দেয় তৃণমূলের জেলা সভাপতি। ঘটনার পরিপ্রেক্ষিতে এলাকায় বিশাল পুলিশ বাহিনী মোতায়েন করা হয়েছে পাত্রসায় থানা পুলিশের পক্ষ থেকে।

দেখুন খবর