এসআইআর-র হিয়ারিং -এ ডাক পাবেন আপনি? কী জানাল কমিশন

ওয়েব ডেস্ক: রাজ্যজুড়ে শুরু হয়েছে বিশেষ নিবিড় সংশোধন বা এসআইআর (SIR)-র কাজ। ভোটারদের এনুমারেশন ফর্ম বিলি চলছে। আগামী ৪ ডিসেম্বর পর্যন্ত চলবে এই প্রক্রিয়া। এরপর ৯ ডিসেম্বর প্রকাশ পাবে খসড়া ভোটার তালিকা। এখানেই শেষ নয়, তার পর শুরু হবে তালিকা সংশোধনের ধাপ। সেই সময়েই চলবে হিয়ারিং ও ভেরিফিকেশন, যা চলবে ৯ ডিসেম্বর থেকে আগামী বছরের ৩১ জানুয়ারি পর্যন্ত। আর চূড়ান্ত ফাইনাল লিস্ট বেরোবে ৭ ফেব্রুয়ারি।

কিন্তু বড় প্রশ্ন হল, আপনি কি সেই তালিকায় থাকতে পারেন? কমিশনের নিয়ম অনুযায়ী, হিয়ারিংয়ে ডাক পেতে পারেন কয়েক ধরনের ভোটার—

১. ২০০২ সালের তালিকায় যাঁদের নাম নেই: আরও (Electoral Registration Officer) যদি মনে করেন অতিরিক্ত যাচাই প্রয়োজন, তবে তাঁদের ডেকে পাঠানো হবে হিয়ারিংয়ে। সেখানে দেখাতে হবে কমিশনের নির্ধারিত ১১টি নথির মধ্যে অন্তত একটি বৈধ ডকুমেন্ট।

আরও পড়ুন: প্রতিবছর ভোট দেওয়ার পরও ভোটার তালিকা থেকে উধাও নাম! উঠছে প্রশ্ন

২. যাঁদের পরিবারের কারও নামও নেই পুরনো তালিকায়: কমিশন এমন পরিবারগুলিকেও হিয়ারিংয়ে ডাকে, যাতে যাচাই করা যায় তাঁদের নাগরিকত্ব সংক্রান্ত তথ্য। এখানেও আধার ছাড়া বাকি ১১টি নথির মধ্যে যে কোনও একটি বৈধ নথি দেখাতে পারলেই নাম উঠে যাবে এসআইআরের ফাইনাল লিস্টে।

৩. ভুল তথ্য দেওয়া ভোটাররা: কেউ যদি ফর্ম ফিলআপের সময় ভুল তথ্য দেন, আর সেই তথ্য কমিশনের ডাটাবেসের সঙ্গে না মেলে, সেক্ষেত্রেও কমিশন হিয়ারিংয়ে ডেকে পাঠাতে পারে।

৪. ফর্ম ফিলআপে গোলমাল বা অস্পষ্টতা: কোনও ভোটারের ফর্ম যদি বিএলও (Booth Level Officer) বুঝতে না পারেন, বা কমিশনের কাছে অস্পষ্ট থাকে, তাহলেও সেই ভোটারকে ডেকে পাঠানো হতে পারে যাচাইয়ের জন্য।

কী করতে হবে হিয়ারিংয়ে

যদি ডাক আসে, ভয় নয় — সঙ্গে নিয়ে যান নির্ধারিত নথি। প্রমাণ দিতে পারলেই মিটে যাবে সব সংশয়। আর নিশ্চিত হবে আপনার নাম এসআইআরের চূড়ান্ত তালিকায়।